## Ruth Merino: “La inacció del Govern central ha obligat milers d’autònoms afectats per la dana a tributar en la Renda per les ajudes de la Generalitat”

*** La consellera denuncia que la ministra d’Hisenda ha deixat passar tota la campanya de l’IRPF sense garantir per llei l’exempció fiscal de les ajudes autonòmiques a empreses i autònoms
* Els servicis d’assistència al contribuent prestats per la Generalitat faciliten la presentació d’un total de 30.096 declaracions de la Renda, un 21 % més que en la campanya anterior**

La consellera d’Hisenda i Economia, Ruth Merino, ha lamentat, este dijous, que milers d’autònoms valencians afectats per la dana s’hagen vist obligats a declarar en la Renda 2024 les ajudes concedides per la Generalitat “perquè la ministra d’Hisenda no ha mogut ni un dit per a evitar-ho tot i que li ho vaig demanar fins a dos vegades per carta quan encara era a temps d’evitar este contrasentit fiscal”.

“La inacció de la vicepresidenta per a declarar exemptes de tributació les ajudes autonòmiques a empreses i autònoms, cosa que sí que va fer amb les ajudes estatals, demostra un absolut menyspreu institucional a la Generalitat, però sobretot als afectats”, ha lamentat Merino amb motiu del tancament de la campanya de la Renda de 2024.

La titular de les finances autonòmiques, que ha recordat que la ministra d’Hisenda ni tan sols va respondre a les seues dos sol·licituds escrites, ha criticat que el Govern central obligue a pagar impostos per les ajudes autonòmiques després de no haver garantit, per via legislativa, el tractament fiscal previst en la disposició addicional quinta de la Llei d’IRPF.

“En lloc d’aportar seguretat jurídica i certitud als damnificats, el Govern d’Espanya ha preferit ingressar via impostos part de les ajudes que la Generalitat, amb gran esforç, ha posat en mans dels afectats perquè puguen recuperar com més prompte millor els seus negocis i les seues vides”, ha denunciat la consellera d’Hisenda.

Merino ha recordat que és el Govern central el que té les competències normatives per a garantir per llei que les ajudes a empreses i autònoms de la Generalitat tinguen el mateix tractament fiscal que les de l’Estat dirigides a estos mateixos col·lectius i, per tant, també estiguen exemptes de tributació.

Abans de l’inici de la campanya de la Renda que acaba de concloure, la consellera va sol·licitar per carta a la ministra fins a dos vegades que el Govern central exercira eixes competències normatives, però la petició no va obtindre resposta.

A conseqüència d’això, els beneficiaris de les ajudes autonòmiques arreplegades en el Decret 172/2024, de 26 de novembre (ajudes urgents dirigides a empreses i autònoms amb treballadors), i les arreplegades en els decrets 176/2024, de 3 de desembre, i 16/2025, de 4 de febrer, dirigides a les persones treballadores autònomes sense treballadors, han hagut d’incloure-les en la seua declaració anual de l’IRPF.

“La ministra Montero deu estar molt ocupada pensant en el seu futur com a candidata a Andalusia o molt descol·locada amb eixos presumptes casos de corrupció que envolten a aquells pels quals s’ha socarrat les mans, però és clar que en els qui no pensa és en els valencians. El Govern de Pedro Sánchez i de la ministra Montero no només és dolent per als ciutadans d’este país, és pèssim per als ciutadans de la Comunitat Valenciana”, ha conclòs Merino.

**Compromís amb l’atenció a la ciutadania**

D’altra banda, la consellera d’Hisenda ha informat que els servicis d’assistència al contribuent prestats per la Generalitat han facilitat la presentació d’un total de 30.096 declaracions en la campanya que ha conclòs el 30 de juny, la qual cosa suposa un 21 % més que en la campanya anterior.

Segons el parer de Merino, estes xifres posen de manifest el ferm compromís de l’Agència Tributària Valenciana (ATV) per a “parar atenció a la ciutadania valenciana en el compliment de les seues obligacions tributàries anuals”.

Els 68 punts d’atenció presencial habilitats per la Generalitat en tota la Comunitat Valenciana han oferit, des del passat 2 de juny, un total de 22.977 cites, de les quals se n’han sol·licitat 20.482, la qual cosa suposa un 47 % més que en la campanya de l’any anterior, en la qual es van sol·licitar 13.906 cites.

Fecha: 04/07/2025